Kako je bivši potpredsjednik Vlade na prevaru dobio 400.000 eura za vinariju

Ured europskog javnog tužitelja podigao je optužnicu protiv bivšeg ministra poljoprivrede i potpredsjednika Vlade Tomislava Tolušića (HDZ) i zaposlenika Agencije u ministarstvu Željka Ferenca, također HDZ-ovca.

Obojica su s područja Virovitice, a optuženi su zbog subvencijske prijevare i zlouporabe položaja i ovlasti u projektu izgradnje Tolušićeve vinarije i sadnje vinograda sufinanciranom sredstvima EU.

Tolušić je kao vlasnik OPG-a, u svibnju 2020. godine Agenciji za plaćanja u poljoprivredi, ribarstvu i ruralnom razvoju podnio prijavu za subvenciju za projekt “Izgradnja i opremanje vinarije”, čija je vrijednost procijenjena na približno 620.000 eura, uz sufinanciranje EU-a od 70 posto.

Tole u berbi grožđa / Foto: Facebook

Europski tužitelji tvrde kako je Tolušić ‘muljao’ kako će ga u tom poslu kreditirati banka jer je bio uvjet da ima novac za ulaganje. No, Tole je to financirao pozajmicama, a za 135.000 eura se ne zna porijeklo, odnosno otkud mu taj novac.

Agencija mu je nakon toga neopravdano isplatila EU potporu od blizu 400.000 eura. Pokušao je smuljati i na drugom projektu sadnje vinograda. Kako je Tole već imao posađen vinograd, odlučio ga je iskrčiti kako bi dobio potporu.

Potom je zatražio potporu za investiciju od 200.000 eura, ali prijava mu na koncu ipak nije prošla. Zbog istrage i optužnice zamrznuta je Tolušićeva imovina – vinarija Apolitico s vinogradima.

Tolušić i Ferenc bili su uhićeni početkom srpnja prošle godine, nakon čega je protiv njih otvorena istraga. Iz Remetinca su izašli krajem istog mjeseca.

Objava Kako je bivši potpredsjednik Vlade na prevaru dobio 400.000 eura za vinariju pojavila se prvi puta na Danica.hr.