Bivši ministar Tolušić o istrazi: Jedini razbojnik s kojim se danas možete družiti…

Mediji su u subotu izvijestili kako USKOK u sklopu slučaja ministra Darka Horvata istražuje i bivšeg ministra Tomislava Tolušića iz Virovitice, i to zbog lobiranja da se dodijeli državni novac pojedincima koji na to nisu imali pravo.

Tolušić se o svemu iz Virovitice upravo oglasio na Facebooku.

“Ne lobiram, samo šeram”, napisao je podijelivši status o vinu Čaruga koje proizvodi njegova vinarija Apolitico.

“Jovo Stanisavljević Čaruga, legendarni slavonski razbojnik. Dostojno ime za naše razbojničko vino. Jedan od najopakijih slavonskih crnjaka, kupaža cabernet sauvignona i merlota, svoju crnu i aromatičnu dušu preuzeo je od slavonskog hrasta i kestena.

USKOK objavio zbog čega je danas uhitio ministra Darka Horvata

Možete ga naći u svim restoranima koji znaju da Slavonija daje čudesna crna vina. I jedini razbojnik s kojim se danas možete družiti bez opasnosti po vašu slobodu”, piše na stranicama vinarije Apolitico.

Kako su danas pisali mediji, potpredsjednika Vlade Borisa Miloševića i bivšeg ministra Tomislava Tolušića sumnjiče u vezi s dodjelom bespovratnih sredstava u 2017. i 2018. godini, a navodno su obojica lobirali za jednog srpskog poduzetnika.

Objava Bivši ministar Tolušić o istrazi: Jedini razbojnik s kojim se danas možete družiti… pojavila se prvi puta na Danica.hr.