Tolušić čupao vinograd da bi mogao dobiti poticaje za sadnju novog

Ured europskog javnog tužitelja (EPPO) otkrio je detalje istrage protiv bivšeg ministra poljoprivrede Tomislava Tolušića (HDZ) i zaposlenika Agencije za plaćanje u poljoprivredi Željka Ferenca koji su uhićeni u četvrtak zbog sumnje u subvencijske prijevare.

“Ured europskog javnog tužitelja (EPPO) pokrenuo je istragu protiv dvojice hrvatskih državljana zbog kaznenih djela subvencijske prijevare i zlouporabe položaja i ovlasti. Obje osumnjičene osobe uhićene su jučer na zahtjev EPPO-a, nakon provedenih istražnih radnji provedenih u suradnji s hrvatskim PNUSKOK-om.

Prvoosumnjičenik je, kao vlasnik obiteljskog poljoprivrednog gospodarstva, početkom svibnja 2020. godine, Agenciji za plaćanje u poljoprivredi podnio prijavu za ulaganje u sektor vina za projekt “Izgradnja i opremanje vinarije”, ukupne vrijednosti 4,66 milijuna kuna (oko 620.000 eura), pri čemu je razina sufinanciranja sredstvima EU bila 70%.

Podizanje vinograda

U prijavi je lažno naveo da će financiranje projekta osigurati kreditom financijske institucije, te je u tu svrhu priložio pismo namjere jedne banke. Međutim, kredit nije tražio niti ga je imao namjeru tražiti, već je projekt financirao novcem čije zakonito porijeklo dijelom ne može dokazati. Štoviše, on nije obavijestio Agenciju o promjeni načina financiranja, te mu je od strane Agencije odobrena i isplaćena potpora u iznosu od 2,93 milijuna kuna (396.500 eura).

Isti se osumnjičenik prijavio na drugi natječaj, koji je raspisala Agencija 2. lipnja lani, za podizanje novih i/ili restrukturiranje vinograda. U toj drugoj prijavi koristio je potvrdu o ekonomskoj veličini koja mu je bila izdana na temelju neistinitih podataka o resursima korištenim u proizvodnji na njegovom OPG-u, čime je lažno prikazao da njegovo gospodarstvo ispunjava uvjete prihvatljivosti natječaja.

Kako bi pribavio potvrdu Tehnološkog projekta podizanja vinograda, potrebnu za taj drugi natječaj,, prvoosumnjičenik je osobno predao drugoosumnjičeniku, službenoj osobi Ministarstva poljoprivrede, Tehnološki projekt podizanja vinograda, koji su korisnici koji traže potporu u sklopu predmetnog natječaja bili obvezni dostaviti uz natječajne prijave.

Odbili mu projekt

Prvoosumnjičenik je u tom dokumentu naveo da se isti odnosi na podizanje i opremanje trajnih nasada vinograda, iako je na tim česticama prethodno već bio zasadio vinovu lozu i bio je svjestan da stoga ne ispunjava uvjete prihvatljivosti objavljenog natječaja.

Na zahtjev prvoosumnjičenika, te unatoč činjenici da je vinova loza već bila zasađena, drugoosumnjičenik je izdao traženu potvrdu, kako bi prvoosumnjičeniku omogućio da podnese prijavu na navedeni natječaj, protivno uvjetima prihvatljivosti. Međutim, Ministarstvo poljoprivrede i Hrvatska agencija za poljoprivredu i hranu odbili su izdati pozitivno mišljenje na dostavljeni tehnološki projekt zbog saznanja o postojanju već zasađenih nasada vinove loze te drugih uočenih nepravilnosti i nejasnoća.

Prvoosumnjičenik je nakon odbijanja izvadio ranije posađenu vinovu lozu, pribavio novi tehnološki projekt, te ga priložio prijavi na predmetni natječaj. Očekivao je dobiti potporu u iznosu od 1,54 milijuna kuna (200.000 eura), s razinom sufinanciranja sredstvima EU od 85%”, navodi se u današnjem priopćenju EPPO-a.

Objava Tolušić čupao vinograd da bi mogao dobiti poticaje za sadnju novog pojavila se prvi puta na Danica.hr.